## Habitatge amplia 15 dies el termini de la licitació del concurs de dret de superfície per a construir 720 vivendes protegides per a llogar

*** Les empreses no han pogut formalitzar les seues ofertes en la Plataforma de Contractació de l’Estat per problemes tècnics
* La Conselleria ha optat per obrir un nou termini perquè el procés administratiu es resolga adequadament**

La Vicepresidència Segona i Conselleria de Serveis Socials, Igualtat i Habitatge ha obert un nou termini de 15 dies per a la licitació del concurs del dret de superfície de 13 parcel·les cedides pels ajuntaments a l’Entitat Valenciana d’Habitatge i Sòl (EVha) per a la promoció, construcció i gestió de 720 vivendes de protecció pública energèticament eficients en règim de lloguer assequible.

L’òrgan de contractació de l’EVha ha constatat, d’acord amb l’acta de la mesa, que les empreses no han pogut formalitzar correctament les ofertes en la Plataforma de Contractació de l’Estat i que el concurs ha quedat desert, per la qual cosa ha elevat la proposta d’obrir un nou procés de licitació per a donar l’oportunitat de concurrència de totes les empreses que hi puguen estar interessades.

Estes vivendes compten amb ajudes del Pla de recuperació, transformació i resiliència 2021-2026, finançat per la Unió Europea-Next Generation EU.

El plec del concurs preveu la cessió del dret de superfície per un termini de 55 anys, prorrogables a 20 anys més, i es desenvoluparan a través de fórmules de col·laboració publicoprivada.

L’entitat que resulte adjudicatària s’encarregarà de la construcció de les vivendes de protecció pública, la conservació i el manteniment de l’edifici (vivendes, garatges, trasters, locals i elements comuns) i la gestió i l’explotació, mitjançant lloguer.

Les 13 parcel·les que entren en este concurs són les següents: dos a Sagunt, una a l’avinguda del Barraquer, 12 (145 vivendes) i una altra al carrer Pavia, 7 (55 vivendes); dos més a València, al carrer Vicente Miguel Carceller (78 vivendes) i al carrer Francisco Largo Caballero, 43 (14 vivendes); una parcel·la al Puig de Santa Maria, al carrer Max Aub, 2 (80 vivendes), i una parcel·la a Benifaió, al carrer José Huguet, 34 (40 vivendes).

Pel que fa a les parcel·les cedides a la província d’Alacant, són les següents: una a l’avinguda Moralet de Benidorm (91 vivendes); tres parcel·les a Xàbia, una al carrer Poeta José Albi, 8 (42 vivendes) i dos al carrer Garcilaso de la Vega, 14 i 16 (les dos sumen 22 vivendes), i una última parcel·la a la Vila Joiosa, al carrer Confrides, 6 (33 vivendes). El concurs també inclou dos parcel·les a Castelló de la Plana, les dos al carrer Riu Llobregat, 2 (82 vivendes) i 14 (39 vivendes).

El concurs tindrà un total de huit lots: lot 1 (Benidorm); lot 2 (Xàbia i la Vila Joiosa); lot 3 (Castelló de la Plana); lot 4 (Benifaió); lot 5 (el Puig de Santa Maria i Sagunt - parcel·la carrer Pavia); lot 6 (Sagunt - avinguda del Barraquer); lot 7 (València - carrer Vicente Miguel Carceller), i lot 8 (carrer Francisco Largo Caballero).

L’ús d’estes vivendes ha de ser únicament residencial i destinat a vivenda de protecció pública en règim de lloguer social. Els garatges i trasters situats als soterranis de l’edifici tindran la consideració d’annexos inseparables a les vivendes.

Per a més informació es pot consultar en la web de l’[EVha](http://https://www.evha.es/portal/castellano/) o en la Plataforma de Contractació de l’Estat.

Fecha: 05/07/2024